প্রধানমন্ত্রীরদপ্তর
ফ্রান্স সফরকালে প্রধানমন্ত্রীর প্রেস বিবৃতির অনুবাদ 
নয়াদিল্লি, ২৩ আগস্ট ২০১৯
মাননীয় প্রেসিডেন্ট এমানুয়েল ম্যাক্রোঁ, ভারত এবং ফ্রান্সের সম্মানীয় প্রতিনিধিদল, বন্ধুগণ,
নমস্কার,
প্রথমত আমি আমার ঘনিষ্ঠ প্রেসিডেন্ট ম্যাক্রোঁ-কে হৃদয় থেকে শুভেচ্ছা জানাচ্ছি। তিনি আমাকে এবং আমার প্রতিনিধিদলকে এই ঐতিহাসিক ঐতিহ্যপূর্ণ স্থানে বর্ণাঢ্য ও আন্তরিকভাবে স্বাগত জানিয়েছেন। আমার কাছে এটি একটি স্মরণীয় মুহূর্ত। জি-৭ শিখর সম্মেলনে প্রেসিডেন্ট ম্যাক্রোঁ-র আমন্ত্রণ ভারত ও ফ্রান্সের মধ্যে কৌশলগত বন্ধুত্বের এক দৃষ্টান্ত এবং আমার প্রতি তাঁর বন্ধুত্বপূর্ণ মনোভাবের পরিচয়। জি-৭ শিখর সম্মেলনের আলোচ্যসূচি আমাদের মধ্যে বিস্তারিত আলোচনা হয়েছে। ফ্রান্স এবারের এই সম্মেলনের নেতৃত্ব দিচ্ছে। এটি সর্বাঙ্গীণ সফলতা কামনা করি এবং ভারতের কাছ থেকে প্রত্যাশিত সহযোগিতার হাত বাড়িয়ে ধরে সেই প্রত্যাশা পূরণ করা হবে। জীব-বৈচিত্র্যই হোক কিংবা জলবায়ু পরিবর্তন – শতাব্দীর পর শতাব্দী ধরে ভারত প্রকৃতির সঙ্গে ঐক্য ও সমন্বয় বজায় রেখে বসবাস করার কথা বলে আসছে। প্রকৃতিকে বিনাশ কখনই মানবকল্যাণে ফলদায়ক হতে পারে না এবং জি-৭ শিখর বৈঠকে এবার আলোচ্যসূচি যখন এটাই, তখন ভারতের কাছে এটা পরম আনন্দের মুহূর্ত।
বন্ধুগণ,
ভারত এবং ফ্রান্সের মধ্যে শতাব্দী প্রাচীন সম্পর্ক। কোনো স্বার্থপর অভিসন্ধি নিয়ে আমাদের এই বন্ধুত্ব নয়। ‘স্বাধীনতা, সাম্য এবং ভ্রাতৃত্ব’-এর পরম আদর্শের ওপর ভিত্তি করে এই সম্পর্ক গড়ে উঠেছে। এই কারণবশত ভারত ও ফ্রান্স কাঁধে কাঁধ মিলিয়ে স্বাধীনতা এবং গণতন্ত্রকে রক্ষা করেছে এবং ফ্যাসিবাদ এবং উগ্রপন্থাকে প্রতিহত করেছে। প্রথম বিশ্ব যুদ্ধে হাজার হাজার ভারতীয় সৈনিকের আত্মত্যাগ ফ্রান্সে আজও স্মরণ করা হয়। ফ্রান্স এবং ভারত যৌথভাবে সন্ত্রাসবাদ, জলবায়ু পরিবর্তন, পরিবেশ, অন্তর্ভুক্তিমূলক উন্নয়ন এবং প্রযুক্তির চ্যালেঞ্জকে মোকাবিলা করছে। আমাদের উভয় দেশ কেবল যে ভালোর কথা বলেছে তাই নয়, বরং এক্ষেত্রে সদর্থক পদক্ষেপ নিয়েছে। ভারত এবং ফ্রান্সের মধ্যে আন্তর্জাতিক সৌর জোট এক্ষেত্রে এক সফল উদ্যোগ হিসেবে পরিগণিত।
বন্ধুগণ,
গত দু’দশক ধরে কৌশলগত সহযোগিতার পথে আমরা এগিয়ে চলেছি। আজ ভারত এবং ফ্রান্স উভয়েই বিশ্বস্ত সহযোগী। আমাদের কঠিন সময়ে আমরা উভয়ের দৃষ্টিভঙ্গি সমর্থন করেছি এবং তার গুরুত্ব অনুভব করেছি। আজ প্রেসিডেন্ট ম্যাক্রোঁ এবং আমি আমাদের সম্পর্কের সমস্ত ক্ষেত্র বিস্তারিতভাবে আলোচনা করেছি। ২০২২-এ ভারতের স্বাধীনতার ৭৫ বছর। আমরা নতুন ভারতের অনেক লক্ষ্যকে সামনে রেখেছি। ভারতকে ৫ ট্রিলিয়ন অর্থনীতির দেশ হিসেবে গড়ে তোলা আমাদের মূল উদ্দেশ্য। ভারতের প্রয়োজন এবং উন্নয়ন ফ্রান্সের সংস্থাগুলির কাছে এক সুবর্ণ সুযোগ। অসামরিক বিমান চলাচল, তথ্যপ্রযুক্তি, মহাকাশ এবং অন্য আরও ক্ষেত্রে আর্থিক সহযোগিতার বিকাশের জন্য দক্ষতা উন্নয়নের নতুন উদ্যোগের দিকে আমরা তাকিয়ে। দ্বিপাক্ষিক সম্পর্কের শক্তিশালী স্তম্ভ হল প্রতিরক্ষা সহযোগিতা। বিভিন্ন প্রকল্পের ক্ষেত্রে আমাদের সুচারু অগ্রগতিতে আমি খুশি। ৩৬টি রাফাল যুদ্ধবিমানের প্রথমটি আগামী মাসেই ভারতকে দেওয়া হবে। প্রযুক্তি এবং যৌথ উৎপাদনের ক্ষেত্রে আমরা আমাদের সমন্বয় আরও বৃদ্ধি করব। ফ্রান্সই প্রথম দেশ যাদের সঙ্গে আমাদের নতুন প্রজন্মের অসামরিক পরমাণু চুক্তি সম্পাদিত হয়েছে। জয়িতাপুর প্রকল্পের কাজকে এগিয়ে নিয়ে যাওয়ার জন্য আমরা আমাদের সংস্থাগুলিকে অনুরোধ করেছি এবং বিদ্যুতের দামের বিষয়টিও আমাদের মাথায় রয়েছে। এটা আনন্দের বিষয় যে উভয় দেশে পর্যটন প্রসার লাভ করছে। প্রায় আড়াই লক্ষ ফরাসি পর্যটক এবং সাত লক্ষ ভারতীয় পর্যটক প্রত্যেক বছর একে অন্যের দেশ সফর করে। উচ্চশিক্ষা ক্ষেত্রে ছাত্র বিনিময় বৃদ্ধি পাওয়া দরকার। ভারতীয় সংস্কৃতি উৎসব হিসেবে ‘নমস্তে ফ্রান্স’-এর পরবর্তী অধ্যায় ফ্রান্স জুড়ে ২০২১-২২-এ অনুষ্ঠিত হবে। আমার বিশ্বাস, এই উৎসব বৈচিত্র্যময় ভারতীয় সংস্কৃতি নিয়ে ফ্রান্সের মানুষদের উৎসাহ আরও বাড়াবে। আমি জানি যে ফ্রান্স ‘যোগ’ অত্যন্ত জনপ্রিয়। আমি বিশ্বাস করি, ফ্রান্সে আমার অনেক বন্ধু স্বাস্থ্যকর এই জীবনশৈলীকে গ্রহণ করবেন।
বন্ধুগণ,
বৈশ্বিক চ্যালেঞ্জের ক্ষেত্রে ভারত এবং ফ্রান্সের দ্বিপাক্ষিক সম্পর্কের গুরুত্বের বিষয়টি আমি উল্লেখ করেছি। উভয় দেশই প্রতিনিয়ত সন্ত্রাসবাদ এবং মৌলবাদের সমস্যার মুখোমুখি। আন্তঃসীমান্ত সন্ত্রাস মোকাবিলায় ফ্রান্সের কাছ থেকে আমরা অত্যন্ত গুরুত্বপূর্ণ সহযোগিতা এবং সমর্থন পেয়েছি। প্রেসিডেন্ট ম্যাক্রোঁ-কে এজন্য ধন্যবাদ। সুরক্ষা এবং সন্ত্রাস প্রতিরোধের ক্ষেত্রে আমরা আমাদের সহযোগিতার ক্ষেত্রকে আরও প্রসারিত করতে চাই। সমুদ্র এবং সাইবার সুরক্ষায় আমাদের বর্ধিত সহযোগিতাকে আরও বেশি শক্তিশালী করার ব্যাপারে আমরা সিদ্ধান্ত নিয়েছি। সাইবার নিরাপত্তা ও ডিজিটাল প্রযুক্তির ক্ষেত্রে নতুন রোডম্যাপ তৈরিতে আমরা সহমত হয়েছি। ভারত মহাসাগরীয় এলাকায় আমাদের সমন্বয় দ্রুত বৃদ্ধি পাচ্ছে। এই এলাকার সকলের অগ্রগতি এবং নিরাপত্তা সুনিশ্চিত করতে এই সহযোগিতা অত্যন্ত গুরুত্বপূর্ণ।
বন্ধুগণ,
ফ্রান্স নতুন দিশা, উদ্যম এবং দক্ষতার সঙ্গে এই চ্যালেঞ্জের মুহূর্তে আমি আশা করব আমার ঘনিষ্ঠ বন্ধু প্রেসিডেন্ট ম্যাক্রোঁ জি-৭ গোষ্ঠীর সফল নেতৃত্ব দেবেন।
মাননীয়,
১৩০ কোটি ভারতীয় নাগরিকের সর্বতো সমর্থন ও সমন্বয় রয়েছে আপনার এই উদ্যোগে। একটি নিরাপদ ও সমৃদ্ধশালী বিশ্ব গড়ে তুলতে আমরা উভয় দেশ একত্রে পথ তৈরি করব। বিয়ারিৎজ-এ জি-৭ শিখর সম্মেলনে অংশগ্রহণের দিকে আমি তাকিয়ে আছি। এই শিখর সম্মেলনের সাফল্যের জন্য আমি আপনাকে এবং সমগ্র ফ্রান্সবাসীকে শুভেচ্ছা জানাই। পুনরায় আমি আপনার এই আন্তরিক আমন্ত্রণের জন্য কৃতজ্ঞতা জানাই।
ধন্যবাদ।
প্রধানমন্ত্রী মূল ভাষণটি হিন্দিতে দিয়েছিলেন
PG/AB/DM
(Visitor Counter : 56